作者:白居易
標題:題牛相公歸仁裡宅新成小灘
內容:平生見流水，見此轉留連。況此朱門內，君家新引泉。伊流決一帶，洛石砌千拳。與君三伏月，滿耳作潺湲。深處碧磷磷，淺處清濺濺。碕岸束嗚咽，沙汀散淪漣。翻浪雪不盡，澄波空共鮮。兩岸灩澦口，一泊瀟湘天。曾作天南客，漂流六七年。何山不倚杖，何水不停船。巴峽聲心裡，松江色眼前。今朝小灘上，能不思悠然。